Likumprojekts

**Grozījumi Nolietotu transportlīdzekļu apsaimniekošanas likumā**

Izdarīt Nolietotu transportlīdzekļu apsaimniekošanas likumā (Latvijas Republikas Saeimas un Ministru Kabineta Ziņotājs, 2004, 5. nr.; Latvijas Vēstnesis, 2010, 102., 205. nr.; 2013, 243. nr.) šādus grozījumus:

1. Izslēgt 1. panta 2. punktā vārdus "vai iesniedzis pieteikumu C kategorijas piesārņojošu darbību veikšanai".

2. Izteikt 7. panta pirmās daļas pirmo teikumu šādā redakcijā:

"Pašvaldībai piederošās publiskai lietošanai paredzētās teritorijās pašvaldība organizē ārpus ceļa novietota transportlīdzekļa pārvietošanu piespiedu kārtā, novietojot to speciālā stāvvietā, ja tas Ministru kabineta noteiktā kārtībā atzīstams par atmestu nolietotu transportlīdzekli."

3. Izslēgt 9. panta trešajā daļā vārdus "vai iesniedz pieteikumu C kategorijas piesārņojošu darbību veikšanai".

4. Izteikt 13. panta pirmās daļas pirmo teikumu šādā redakcijā:

"Nolietotu transportlīdzekļu apstrādes uzņēmums pārskatu par iepriekšējo kalendāra gadu iesniedz katru gadu līdz 1. martam valsts sabiedrībai ar ierobežotu atbildību "Latvijas Vides, ģeoloģijas un meteoroloģijas centrs" (turpmāk – komersants). Komersantam uzdevumu šos pārskatus pieņemt ir deleģējusi Vides aizsardzības un reģionālās attīstības ministrija, slēdzot deleģēšanas līgumu Valsts pārvaldes iekārtas likumā noteiktajā kārtībā."

5. 14. panta pirmajā daļā:

izslēgt vārdus "Valsts vides dienests vai";

aizstāt vārdus "deleģējuma līgumu" ar vārdiem "deleģēšanas līgumu".

6. Papildināt pārejas noteikumus ar 3. punktu šādā redakcijā:

"3. Grozījums šā likuma 7. panta pirmās daļas pirmajā teikumā stājas spēkā 2016. gada 1. janvārī."

Vides aizsardzības un

reģionālās attīstības ministrs

Kaspars Gerhards